РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/239-19

1. октобар 2019. године

Б е о г р а д

ЗАПИСНИК

49. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 1. ОКТОБРА 2019. ГОДИНЕ

Седница је почела у 14.05 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Стефана Миладиновић, др Владимир Орлић, Огњен Пантовић, Снежана Б. Петровић и Далибор Радичевић.

 Седници су присуствовали заменици чланова Одбора: Милан Љубић (заменик Оливере Пешић), Данијела Стојадиновић (заменик Стефане Миладиновић), Крсто Јањушевић (заменик Драгана Јовановића), и Иван Бауер (заменик Јасмине Каранац).

 Седници нису присуствовали чланови Одбора: Драган Весовић, Ненад Константиновић, Зоран Милекић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Регулаторне агенције за електронске комуникације и поштанске услуге: др Владица Тинтор, директор, др Владимир Крстић, члан УО, Љиљана Јаковљевић, директорка Сектора за економске послове и анализу тржишта, Јелена Ивановић, директорка Сектора за правне и опште послове,и Зорица Панић, задужена за односе са јавношћу.

 Из Министарства трговине, туризма и телекомуникација седници су присуствовали: Сава Савић, помоћник министра, Милан Војводић, шеф Одсека, Татјана Андан и Марија Вучинић, виши саветници у Сектору за електронске комуникације и поштански саобраћај.

Одбор је, једногласно (10 гласова „за“), у складу са предлогом председника Одбора усвојио следећи

Д н е в н и р е д:

1. Разматрање Извештаја о раду Регулаторне агенције за електронске комуникације и поштанске услуге за 2018. годину (број 02-1960/19 од 27. 06. 2019. године);
2. Разматрање Извештаја о раду Министарства трговине, туризма и телекомуникација за период од 1. јануара 2019. године до 31. марта 2019. године (број 02-1799/19 од 7. 06. 2019. године);
3. Разматрање Извештаја о раду Министарства трговине, туризма и телекомуникација за период од 1. априла 2019. године до 30. јуна 2019. године (број 02-1799/19 -2 од 21. 08. 2019. године).

Председник Одбора је предложила да се обави заједнички претрес друге и треће тачке дневног реда. Одбор је, једногласно (10 гласова „за“ ), прихватио овај предлог.

Пре преласка на рад према утврђеном Дневном реду, Одбор је, једногласно (10 гласова „за“), усвојио записник 48. седнице Одбора одржане 19. септембра 2019. године.

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2018. годину**

Извештај о раду Регулаторне агенције за електронске комуникације и поштанске услуге за 2018. годину представио је др Владица Тинтор, директор, На почетку излагања је навео да су активности Агенције током 2018. године биле усмерене на очување конкурентног тржишта, побољшање услова за рад оператора, обезбеђивање већег степена заштите крајњих корисника, побољшање квалитета услуга, као и на промоцију информационе безбедности у Републици Србији. У 2018. години издато је преко 15.000 појединачних дозвола за коришћење радио-фреквенција, а у новембру 2018. године по први пут је издата привремена дозвола за коришћење радио-фреквенција за Т-ПДВ радио-дифузну станицу, чиме је отпочела тестна фаза увођења терестричке дигиталне аудио радио-дифузије у Србији. Формирано је 885 нових предмета у вези са приговорима корисника, при чему је 502 приговора решено у корист корисника, издате су 563 потврде о усаглашености радио опреме, донето је 45 решења о додели, продужењу или одузимању нумерације, унето је преко 6.500 контролно-мерних записа у базу података, 156 потврда о упису и брисању оператора а у регистар посебних ЦЕРТ ова је уписано четири нова посебна ЦЕРТ а. Управни одбор РАТЕЛ а је донео седам правилника**.**

У вези са пословима унапређења инфраструктуре система за мониторинг спектра изграђен је још један антенски стуб и монтирана мерна опрема чиме су проширене могућности за мерење из контролно-мерног центра у Нишу. Овом приликом је упућен и позив Одбору да посети контролно-мерни центар у Нишу. До краја 2018. године су завршени грађевински радови на дванаест локација, а три су пуштене у рад. Настављене су активности на проширењу мреже сензора преко којих се обавља континуирано и дуготрајно праћење нивоа електричног поља које потиче од електронских комуникационих мрежа и опреме. Истакнуто је да је овај пројекат добио и признање у оквиру националног Портала отворених података који подржава Влада Републике Србије.

Обављене су анализе девет релевантних тржишта на основу којих је донета нова Одлука о одређивању релеватних тржишта подложних претходној регулацији. У 2018. години обављено је и мерење и анализа параметара квалитета услуга које мобилни оператори у Републици Србији пружају крајњим корисницима у 47 градова, пређено је 10.000 км путева, обављено је преко 6.000 позива и 100.000 сесија преноса података. Такође, обављено је 119 теренских провера рада оператора, пуштена је у рад интернет страница Националног ЦЕРТ а путем које корисници могу пријавити инциденте из домена информационе безбедности, четири оператора су приступила аплицирању за појединачне дозволе за коришћење радио-фреквенција путем апликација е-дозвола. Потписани су Протоколи о сарадњи са Агенцијом за привредне регистре, са Контролом летења Србије и Црне Горе и са Министарством трговине, туризма и телекомуникација. У оквиру међународне сарадње потписан је Протокол о сарадњи између Агенције за електронске комуникације Републике Северне Македоније.

Директор РАТЕЛ а је известио Одбор да је у 2018. години обављао функцију заменика председавајућег Тела европских регулатора за електронске комуникације као представник земље која није чланица Европске уније као и да је РАТЕЛ током прошле године био домаћин неколико међународних скупова.

Укупни приходи РАТЕЛ а у 2018. години били су 2.071.000.000 динара, а расходи 840.000.000 динара. Агенција је била предмет ревизије Државне ревизорске инстутуције и урађени су кориговани финансијски извештаји и на основи примедаба које је ДРИ дала, коначан извештај износи да су приходи РАТЕЛ а били 2.136.000.000 динара, а расходи су остали исти након чега је износ укупне добити уплаћен у буџет Републике Србије. У делу који се односи на тржиште телекомуникација и поштанских услуга директор РАТЕЛ а је истакао да укупан приход био 198.000.000.000 динара што је за 3,9 % више у односу на 2017. годину и да највећи удео у овом приходу чине услуге мобилне телефоније. Укупне инвестиције у овом Сектору су износиле 41.000.000.000 динара што је за 27% више у односу на 2017. годину. У сегменту јавне фиксне телефонске мреже на крају 2018. године било је регистровано 38 оператора и укупни проходи су нижи за 7% у односу на 2017. годину а инвестиције су порасле за 37%. Приходи у овом сегменту падају зато што говорни саобраћај пада, а са друге стране та мрежа која се раније користила за фиксну телефонију данас се користи за многе друге услуге. Телеком Србија је и даље доминантан на том тржишту са 82% , СББ 15%. Претплатника је било 2,43 милиона, саобраћај је дупло мањи у односу на период од пре пет година. Током 2018. године 58.000 претплатника је променило оператора, а задржало исти број и укупан број пренетих бројева од када постоји сервис је близу 300 хиљада. Што се тиче јавни мобилних телекомуникационих мрежа и услуга у току прошле године су била три мрежна оператора Телеком, Теленор и ВИП. Од 2016.године регистрована су и два виртуелна мобилна оператора Мундио и Глобалтел, а Глобалтел је и активан на тржишту са корисницима. Приходи од мобилне мреже износили су 115 милијарди динара, то је раст од 3,4% у односу на прошлу годину. Број корисника неколико година уназад пада, пре свега број припејд корисника тако да укупан број претплатника износи 8,4 милиона, односно 120% на 100 становника. И поред смањења броја претплатника мобилни оператори и даље показују раст прихода за преко 3%, а број постпејд корисника већи је него припејд корисника. Одлазни саобраћај је и даље у расту иако има европских земаља где говорни саобраћај пада, а количина пренетих података је више него дуплирана у односу на 2017 годину. У тржишном учешћу претплатници Телекома чине 45% , 31% Теленор и ВИП 23% међутим када се погледају приходи 37,1% долази од Телекома, 37,2% од Теленора и 25,7% од ВИП-а. Током прошле године је било евидентирано 194 интернет оператора и приход из овог сегмента се повећао за 8,3% износи 25 милијарди динара, а укупан број претплатника је износио 1,55 милиона што је раст од скоро 5% у односу на претходну годину. У области дистрибуције медијских садржаја на крају 2018. године био је регистрован 81 оператор који су пружали услуге дистрибуције медијских садржаја преко различитих технологија и приход је износио 24 милијарде динара што је више од 18% у односу на претходну годину. То га чини најбрже растућим сегментом у односу на све остале, а повећан је и број корисника за 10,6 % више у односу на 2017. годину а на крају 2018. године је износио 1,88 милиона претплатника односно 75% домаћинстава и са овом динамиком можемо очекивати да за две до три године највећи број домаћинстава има неки вид кабловске телевизије.

На тржишту поштанских услуга евидентиран је раст за 1% док је у већини европских земаља забележен пад ових услуга. Укупно је било 325 милиона поштанских услуга то је 131 пошиљка годишње по домаћинству, односно 45 пошиљака по становнику. Остварен је приход од 20 милијарди динара, било је регистровано 59 оператора укључујући и Ј.П. „Пошта Србије“. Регистровано је 25 оператора за експрес услугу у унутрашњем саобраћају, два оператора за међународне експрес услуге, шест оператора за међународне и унутрашње услуге и 26 оператора је обављало курирске услуге. Што се тиче обима универзалне поштанске услуге износило је око 289 милиона пошиљака, комерцијалне услуге преко 35 милиона али је удео комерцијалне услуге у приходима износио 55% што у будућности представља изазов за јавног поштанског оператора, и са овим подацима завршио излагање.

У дискусији која је уследила народни посланик Снежана Б. Петровић и Катарина Ракић, председник Одбора, су похвалиле пословање РАТЕЛ а, и захвалиле на позиву народним посланицима да посете контролно – мерну станицу у Нишу и изразиле очекивање да ће се посета реализовати када буду обавезе народних посланика то дозволиле. Народни посланик Снежана Б. Петровић је затражила и информацију у вези ванредног конгреса Светског поштанског савеза.

 Директор РАТЕЛ а је одговорио да је прошле недеље у Женеви одржан ванредни конгрес Светског поштанског савеза, а разлог је међународни поштански саобраћај по питању малих пакета. Проблем имају земље које увозе много више пакета него што извозе због релативно ниских цена и САД је покренула кампању да се цене промене. На конгресу су били присутни и представници регулатора, министарства и јавног поштанског оператора. Биле су понуђене три опције, a превагнула је компромисна опција да се измене врше на петогодишњем нивоу с тим да је за САД остављена могућност да промене изврше одмах. Оно што је важно за нас је да смо проценили да то не би требало у овом тренутку да се одрази на тржиште поштанских услуга и да ће се пратити ситуацију на том тржишту.

Одбор је, једногласно (9 гласова „за“), одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2018. годину.

 За известиоца Одбора и представника предлагача Предлога закључка на седници Народне скупштине одређенa је Катарина Ракић, председник Одбора.

Друга и трећа тачка дневног реда:

**2. Разматрање Извештаја о раду Министарства трговине, туризма и телекомуникација за период 1. јануара 2019. године до 31. марта 2019. године**

**3. Разматрање Извештаја о раду Министарства трговине, туризма и телекомуникација за период од 1. априла 2019. године до 30. јуна 2019. године**

 На почетку уводног излагања Сава Савић, помоћник министра, је навео да су активности Министарства у домену информационог друштва и информационе безбедности биле усмерене на развој законодавног оквира и имплементацију закона у области електронског пословања, информационе безбедности, развоју међународне сарадње, развој дигиталне писмености, безбедности деце на интернету, активности на капиталним пројектима и развоју телекомуникационе инфраструктуре у установама образовања, сарадња са организацијама цивилног друштва и невладиним сектором у области развоја рачунарске писмености и дигиталних компетенција у циљу развоја ИКТ сектора. Истакао је да је ИКТ сектор има велики потенцијал и да је у прошлој години забележио раст извоза већи од 26%, што прелази 1.135.000.000 евра. Ради се и на развоју људских ресурса, тако што се услед недостатка кадрова раде преквалификације, а ради се и на повећању броја студената на техничким факултетима.

У домену законодавних активности Министарство је наставило са доношењем подзаконских аката у складу са Законом о електронском документу, електронској индентификацији и услугама од поверења у електронском пословању, усвојено је више подзаконских аката и правилника. Припремљен је Предлог закона о изменама и допунама Закона о информационој безбедности, којим је извршено усклађивање са ЕУ регулативом и побољшање постојећег законског решења. Изменама и допунама овог закона унапређен је регулаторни оквир у домену информационе безбедности у смислу пријаве и објављивања инцидената, обухваћени су и пружаоци услуга од посебног значаја у домену електронске трговине, пружања claud сервиса и осталих услуга информационог друштва, а Народна банка Србије је одређена за самосталног оператора. Доношењем овог закона и подзаконских аката Република Србија је забележила огроман напредак националног индекса националне безбедности и по испитивању Холандске академије доспела у првих 16 земаља од око 106 испитаних.

У домену међународне сарадње на Другом дигиталном самиту Расим Љајић, министар трговине, туризма и телекомуникација, је 4. априла 2019. године потписао Споразум између Владе Републике Србије и Владе Црне Горе о узајамном признавању квалификованих услуга од поверења што ће значајно допринети елеминисању препрека у електронском пословању. Настављени су инфраструктурни пројекти, као што је развој телекомуникационе инфраструктуре у установама образовања где је циљ изградња бежичних мрежа у оквиру Пројекта који се спроводи са Министарством просвете и до краја 2019. године очекује се првих 500 школа и 23.000 учионица које ће имати локалне рачунарске мреже, wi-fi, стабилан интернет и везу са АМРЕС како би остали системи у домену образовања као што је електронски дневник, платформа за e-learning биле доступне свим ђацима и професорима. Такође, настављене су активности у домену сарадње са невладиним организацијама. Расписан је и спроведен конкурс за дотације за међународна такмичења у области рачунарства, информатике и математике и подржано је 14 предлога пројеката. У оквиру пројекта ИТ каравана у пет градова представници Министарства обишли су 25 школа и преко 2000 ученика је учествовало на такмичењима где се промовише примена дигиталних технологија, безбедно коришћење интернета, а Министарство ову активност спроводи већ четири године. Настављене су активности подизања свести о безбедности деце на интернету а успостављен је и Национални контакт центар. Обиласком школа, Центара за социјални рад, домова здравља представници Министарства држе обуке и едукацију о потенцијалним ризицима.

 У наставку седнице Татјана Андан, је представила спроведене активности у области електронске комуникације. У области законодавних активности започета је израда Закона о широкопојасној комуникациној инфраструктури. Влада је на предлог Министарства донела Закључак о престанку правног дејства Одлуке Владе о утврђивању Предлога закона о електронским комуникацијама, зато што је у међувремену донет Закон о накнадама за коришћење јавних добара са којим утврђени Предлог закона није био у сагласности у делу накнада за електронске комуникације. Такође, Влада се сагласила са текстом Анекса уговора о регулисању права и обавеза између ЈП „Емисиона техника и везе“ и РТС а. На предлог Министарства Влада је усвојила текст Споразума о смањењу цена услуга роминга у јавним мобилним мрежама у региону Западног Балкана. Решењем министра образован је Одбор за преговоре оснивача Владе, са задатком закључења колективног уговора са ЈП „Емисиона техника и везе“ који је након преговора и закључен. ЈП „Емисиона техника и везе“ се обратило Министарству ради успостављање права својине на непокретностима које користи у складу са својим основачким актима и са тим у вези основана је Радна група у Министарству. Поред наведеног, развој широкопојасног приступа интернету је једна од важнијих активности Министарства. Предуслов за развој широкопојасног приступа је израда мапа доступности широкопојасног приступа која се тренутно ради. Након израде мапа доступности имаћемо информацију на основу које ће се индентификовати области у којима је интернет потпуно доступан, а у којима није. У области активности приступања ЕУ, Министарство као носилац Преговарачке групе 10- Информационо друштво и медији упутило је текст Преговарачке позиције, Европској комисији. Након достављања мишљења Европске комисије припремљени су додатни одговори, усаглашени и такав текст је сада спреман за упућивање у процедуру усвајања. У оквиру Сектора обављају се редовни послови везани за инспекцијски надзор у области електронских комуникација, Министарсво се прикључило електронском систему издавања грађевинских дозвола кроз централизовану софтверску апликацију и једна од редовних активности је издавање мишљења о примени Правилника о радио опреми и телекомуникационој опреми на захтев увозника и њихових заступника.

 У даљем току седнице Марија Вучинић, је представила спроведене активности у области поштанских услуга. У делу законодавних активности припремљен је Предлог закона о потврђивању аката Светског поштанског савеза. Ванредни конгрес Светског поштанског савеза одржан је у Адис Абеби у октобру 2018. године и на њему су донета многобројна нова акта, којима се регулише област функционисања међународног поштанског саобраћаја и ова акта су у примени у целом свету од 1. јула 2019. године. Такође, сачињен је и Предлог закона о поштанским услугама који је усвојен од стране Владе и упућен на усвајање Народној скупштини. Важећи закон је донет 2005. године и од тада је дошло до великих промена на глобалном тржишту поштанских услуга, различитих потреба корисника, потребе за прилагођавањем процесу европских интеграција односно имплементација ЕУ поштанских директива. Формирана је Радна група Министарства за израду Правилника о одређивању плана издавања поштанских марака и вредносница за 2020. годину. На основу овог плана јавни поштански оператор ће издавати редовне и пригодне поштанске марке и вредноснице за 2020. годину. Такође, формирана је Радна група за тестирање ЦД система. ЦД систем је систем царинских декларација, које су у сарадњи развили Светски посштански савез и Светска царинска организација којим је предвиђена електронска размена података између поштанских оператора и царинских органа. У пракси то значи да од 1. јануара 2020. године неће моћи у међународном поштанском саобраћају да поштански пакети буду упућени на територију ЕУ уколико се првенствено не изврши електронска размена података између поштанских оператора и царинских органа. Чланови Радне групе су представници јавног оператора, надлежног министарства и управе царина, тестира се софтверски систем који су развили Светски поштански савез и Светска царинска организација и извршен је попис аката које је неопходно променити. Министарство је координирало активности на прилагођавању пословања јавног поштанског оператора изменама и допунама Закона о привредним друштвима с обзиром да је од 1. октобра ступила на снагу регулатива да употреба печата није обавезна у пословању друштава и предузетника и јавни поштански оператор се брзо прилагодио новим захтевима. Закључен је Анекс 1 колективног уговора за јавно предузеће а задатак ове Радне групе је био да изврши анализу стања зарада запослених. Сачињен је Извештај о реализацији и стратегији развоја поштанских услуга у Републици Србији за период 2017 – 2020. година за 2018. годину и Влада је овај извештај прихватила. Такође, Министарство је спроводило активности и у процесу приступања ЕУ у оквиру Преговарачке групе 3, сачињен је нацрт преговарачке позиције у делу који се односи на поштанске услуге, континуирано се спроводио инспекцијски надзор. Инспекција за поштанске услуге је малобројна али спроводи велики број активности и континуирано обавља планиране и заједничке инспекцијске надзоре са тржишном инспекцијом у циљу сузбијања нелегалне трговине. Ова група предузмима мере и активности на сузбијању ходограма недозвољене трговине путем интернета с обзиром да је утврђено да се велика количина нелегалне робе, фалсификоване робе или робе на коју није плаћен порез нашла у одређеном броју поштанских пакета. Такође, инспекција за поштанске услуге је активно учествовала на реализацију пројекта Е-инспектор који је у примени од јуна 2019. Године.

 Председник Одбора, Катарина Ракић се захвалила представницима Министарства на представљању извештаја и изнела примедбу да у складу са чланом 229. Пословника Народне скупштине министар информише надлежни одбор Народне скупштине о раду министарства, а у случају евентуалне спречености државни секретари.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 1. јануара 2019. године до 31. марта 2019. године и одлучио, једногласно (9 гласова „за“), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 1. априла 2019. године до 30. јуна 2019. године и одлучио, једногласно (9 гласова „за“), да га прихвати.

\*

\* \*

На седници Одбора вођен је тонски запис.

 Седница је закључена у 15.05 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић